b'\n_START_ARTICLE_\nFabio Grosso\n_START_SECTION_\nUra\n_START_PARAGRAPH_\nGrosso aloitti uransa vuonna 1994 amat\xc3\xb6\xc3\xb6riseura Renato Curin riveiss\xc3\xa4 ja pelasi siell\xc3\xa4 aina vuoteen 1998 asti. T\xc3\xa4m\xc3\xa4n j\xc3\xa4lkeen Grosso siirtyi Serie C2:een Chietiin kolmeksi kaudeksi, pelaten yhteens\xc3\xa4 68 ottelua. H\xc3\xa4nen seuraava siirtonsa oli vuonna 2001, jolloin AC Perugia hankki h\xc3\xa4net. H\xc3\xa4nest\xc3\xa4 tuli kuitenkin laitapuolustaja viimeisell\xc3\xa4 Perugia-kaudellaan ja lopullisesti h\xc3\xa4nest\xc3\xa4 tuli puolustaja siirrytty\xc3\xa4\xc3\xa4n tammikuussa 2004 Palermoon. Internazionale osti Grosso riveihins\xc3\xa4 6. kes\xc3\xa4kuuta 2006. Pesti Interiss\xc3\xa4 j\xc3\xa4i kuitenkin yhteen kauteen ja kes\xc3\xa4ll\xc3\xa4 2007 Grosso suuntasi Ranskan mestarijoukkue Olympique Lyonin riveihin._NEWLINE_Grosso pelasi Lyonissa kaksi kautta ja kuului joukkueen avainmiehiin. Kes\xc3\xa4ll\xc3\xa4 2009 p\xc3\xa4\xc3\xa4valmentaja Claude Puel antoi kuitenkin ymm\xc3\xa4rt\xc3\xa4\xc3\xa4, ettei Grossolla ole tulevaisuutta seurassa. Siirtoikkunan lopussa elokuussa 2009 Grosso siirtyikin takaisin kotimaahansa Juventukseen 2 miljoonan euron siirtosummalla. Grosso pelasi Juventuksessa kaudet 2009-10, 2010-11 ja 2011-12. Kaudella 2011-12 Grosson vastuu Juventuksessa j\xc3\xa4i varsin pieneksi, ja h\xc3\xa4n j\xc3\xa4ttikin seuran kauden p\xc3\xa4\xc3\xa4tteeksi._NEWLINE_Maajoukkuedebyyttins\xc3\xa4 h\xc3\xa4n teki Sveitsi\xc3\xa4 vastaan huhtikuussa vuonna 2003. Grosso oli mukana MM-kisoissa 2006, jotka Italia voitti. H\xc3\xa4n teki voittomaalin v\xc3\xa4lier\xc3\xa4ottelussa Saksaa vastaan, ja ampui finaalissa ratkaisevan rangaistuspotkun maaliin. Grosso valittiin Italian EM-ryhm\xc3\xa4\xc3\xa4n 2008, ja h\xc3\xa4n pelasi joukkueensa kaikissa otteluissa. Grosso oli mukana my\xc3\xb6s Confederations Cupissa 2009, jossa Italia putosi jo alkulohkossa. Grosso valittiin Marcello Lippin 30-pelaajan alustavaan MM-kokoonpanoon 2010, mutta ei Salvatore Sirigun, Mattia Cassanin, Antonio Candrevan, Andrea Cossun, Marco Borilellon ja Giuseppe Rossin ohella mahtunut lopulliseen MM-kokoonpanoon 2010. Grosso pelasi viimeisen maaottelunsa marraskuussa 2009. Kaikkiaan h\xc3\xa4n pelasi 48 maaottelua ja teki niiss\xc3\xa4 nelj\xc3\xa4 maalia.'